Жиі қойылатын сұрақтар
· Академиялық күнтізбе дегеніміз не? 
Академиялық күнтізбе (Academic Calendar) - оқу жылы ішінде демалыс күндерін, каникулдар мен мерекелерді көрсете отырып, оқу және бақылау іс-шараларын, кәсіби практикаларды өткізу күнтізбесі. 
· ECTS несиелері дегеніміз не? 
ECTS кредит – бұл Еуропа елдеріндегі білім беру бағдарламасының/пәннің еңбек сыйымдылығының өлшем бірлігі. 
· Егер менің паспортым болмаса, академиялық ұтқырлық
бағдарламасына қатысуға өтініш бере аламын ба? 
Жақын арада паспорт жасатуға өтініш беріп, оны өтініш беру мерзімі аяқталғанға дейін ала алатын жағдайда Сіз академиялық ұтқырлық бағдарламасына қатысуға өтініш бере аласыз. 
· Академиялық ұтқырлық бағдарламасы бойынша оқу үшін университетті қалай таңдауға болады? 
Біріншіден, Сізге академиялық ұтқырлық бағдарламасына қатысу үшін университетіміздің студенттеріне қолжетімді болатын елдердің тізімін қарау керек. 
Содан кейін сіз барғыңыз келетін елдегі университетті таңдайсыз; білім беру бағдарламасы бойынша пәндерді таңдайсыз. 
· Қабылдаушы жоғары оқу орнында оқу үшін пәндерді қайдан табуға болады? 
Қабылдаушы жоғары оқу орнында оқуға арналған пәндер оның сайтында Exchange немесе Courses in English бөлімінде орналастырылады. 
· Академиялық ұтқырлық бағдарламасына қатысу үшін өтінімді қашан беруге болады? 
Өтініш беру мерзімі ұзартылуы немесе қысқартылуы мүмкін, бұл туралы біздің әлеуметтік желілерде үнемі хабарланады. Мерзімі аяқталғанға дейін онлайн – өтінімді толтырып, барлық қажетті құжаттарды қабылдаушы және жіберуші жоғары оқу орындарына ұсыну қажет. 
· Академиялық ұтқырлық бағдарламасына қалай өтініш беруге болады? 
Академиялық ұтқырлық бағдарламаларына өтінім онлайн түрде біздің сайттың басты бетінде беріледі. 
· Қабылдаушы жоғары оқу орнынан шақыруды қалай алуға болады? 
Шақыруды алу үшін қабылдаушы жоғары оқу орнының сайтында аппликациялық нысандарды толтырып, тапсыру қажет. 
· Қабылдаушы жоғары оқу орны оқуға үміткерлерді қалай іріктейді? 
Студентті оқуға қабылдау туралы шешім қабылдаушы жоғары оқу орнының сайтына уақытылы толық және дұрыс толтырылған және жүктелген аппликациялық нысан негізінде қабылданады. 
· Қабылдаушы жоғары оқу орнының сайтында аппликациялық нысанды қашан толтыру керек? 
Аппликациялық нысанды толтыру мерзімі қабылдаушы жоғары оқу орнының сайтында орналастырылады. Мысалы, «Алмасу – аппликациялық нысанды беру күні» бөлімінде.
· Академиялық ұтқырлық бағдарламасы бойынша оқуға бару үшін IELTS, TOEFL қажет пе? 
IELTS, TOEFL болуы академиялық ұтқырлық бағдарламасына қатысу үшін міндетті болып табылмайды. 
· Менде ағылшын тілінің деңгейі қандай болуы керек? 
Қабылдаушы жоғары оқу орнында оқу үшін ағылшын тілін В2 (CEFR) деңгейінен төмен емес деңгейде меңгеру қажет. 
· Ағылшын тілін білуді растау қажет пе? 
Иә. Егер сізде ағылшын тілін меңгеру деңгейін растайтын сертификат (IELTS, TOEFL) болмаса, онда сіз жоғары оқу орны ішіндегі тестілеуден өте аласыз. 
· Тестілеуден қашан өтуге болады? 
Тестілеуді өткізу күні, уақыты және орны туралы ақпарат факультеттерге үйлестірушілерге таратылады және әлеуметтік желілерде орналастырылады. 
· Қабылдаушы жоғары оқу орны жатақхана бере ме? 
Қабылдаушы жоғары оқу орындарының барлығы дерлік жатақханадан орын ұсынады. Қабылдаушы жоғары оқу орнының жатақханасында тұруға өтінімді білім алушы өз бетінше береді және қажет болған жағдайда білім алушы тұрғаны үшін кепілзат береді. Тұруға өтінім қабылдаушы жоғары оқу орны белгілеген мерзімге сәйкес алдын ала беріледі. 
· Республикалық бюджет қаражаты есебінен оқыту нені білдіреді? 
Жыл сайын республикалық бюджеттен академиялық ұтқырлық бағдарламасы бойынша шетелде оқуға жұмсалатын негізгі шығындарды жабуға қаржыландыру бөлінеді, атап айтқанда: екі жаққа ұшу, тұру, визалық алым және белгіленген нормалар бойынша медициналық сақтандыру. Республикалық бюджет қаражаты есебінен академиялық ұтқырлық бағдарламасы бойынша оқу конкурсына қатысуға өтінімдерді қабылдау күнтізбелік жылдың басында жүргізіледі. Өтінімдерді қабылдау бойынша ақпарат, конкурсқа қатысу талаптары университеттің сайтында, әлеуметтік желілердің ресми аккаунттарында орналастырылады және факультеттерге ақпараттық хаттар түрінде жіберіледі. 
· Жеке қаражат есебінен оқыту дегеніміз не? 
Жеке қаражат есебінен оқыту оқумен, тұрумен, виза ресімдеумен, медициналық сақтандырумен, ұшумен, тамақтанумен байланысты барлық шығындарды және жол жүруге қатысты басқа да шығындарды студент өз бетінше төлейтінін білдіреді.
